b'\n_START_ARTICLE_\nUnto Valtanen\n_START_PARAGRAPH_\nUnto Aarne Valtanen (29. toukokuuta 1929 Helsinki \xe2\x80\x93 28. helmikuuta 1989 Las Palmas, Kanariansaaret) oli suomalainen diplomi-insin\xc3\xb6\xc3\xb6ri ja Helsingin metrotoimiston entinen toimitusjohtaja joka tuomittiin 1980-luvulla vankeuteen lahjusten ottamisesta._NEWLINE_Valtasen vanhemmat olivat linjatarkastaja, teknikko Aarne Nikolai Valtanen ja Aune Elisabeth V\xc3\xa4\xc3\xa4n\xc3\xa4nen. H\xc3\xa4n p\xc3\xa4\xc3\xa4si ylioppilaaksi 1948 ja valmistui insin\xc3\xb6\xc3\xb6riksi 1951 sek\xc3\xa4 diplomi-insin\xc3\xb6\xc3\xb6riksi Teknillisest\xc3\xa4 korkeakoulusta 1959._NEWLINE_Valtanen toimi Helsingin kaupungin liikennelaitoksen osastop\xc3\xa4\xc3\xa4llikk\xc3\xb6n\xc3\xa4 1959\xe2\x80\x931962 ja talousjohtajana 1963\xe2\x80\x931964. H\xc3\xa4n oli kaupungin kanslian apulaistalousarvio-p\xc3\xa4\xc3\xa4llikk\xc3\xb6n\xc3\xa4 1965\xe2\x80\x931967, metrosuunnittelutoimiston johtajana 1968\xe2\x80\x931969 sek\xc3\xa4 Helsingin metron rakentamista varten perustetun metrotoimiston toimitusjohtajana vuodesta 1969. Valtanen erotettiin virasta elokuussa 1982 lahjusep\xc3\xa4ilyiden takia._NEWLINE_Helsingin metrotoimikunta tilasi vuonna 1974 sarjajunan prototyypin ja antoi jatkotilauksesta takuun ohittaen kaupunginvaltuuston. Vuonna 1976 metrotoimikunta ja Str\xc3\xb6mbergin ja Valmetin perustama Metrovaunut-yhti\xc3\xb6 allekirjoittivat sopimuksen 13 kuusivaunuisen metrojunan valmistamisesta. Kauppahinta oli 345 miljoonaa markkaa, ja kauppa tehtiin metrotoimikunnan p\xc3\xa4\xc3\xa4t\xc3\xb6ksell\xc3\xa4 ohi kaupunginvaltuuston, ilman tarjouskilpailua ja asiakirjat julistettiin salaisiksi. Helsingin kaupunginjohtaja Teuvo Aura my\xc3\xb6nsi Metrovaunut-yhti\xc3\xb6lle lainan vaunuja varten, ja metrotoimiston johtaja Unto Valtanen lupasi metrotoimiston hoitavan korot, jolloin kaupunki maksoi ulkopuolisille my\xc3\xb6nt\xc3\xa4m\xc3\xa4ns\xc3\xa4 velan korkoja itselleen. Aura oli ylitt\xc3\xa4nyt valtuutensa, mutta menettelyst\xc3\xa4 ei my\xc3\xb6hemmiss\xc3\xa4 selvityksiss\xc3\xa4 kuitenkaan n\xc3\xa4hty koituneen kaupungille varsinaista haittaa._NEWLINE_L\xc3\xa4\xc3\xa4ninhallitus alkoi selvitt\xc3\xa4\xc3\xa4 ep\xc3\xa4iltyj\xc3\xa4 toimivallan ylityksi\xc3\xa4 vuonna 1979. Poliisi ja kaupunginhallituksen asettama toimikunta selvittiv\xc3\xa4t kaupunginjohtajan, kaupunginhallituksen, metrotoimikunnan sek\xc3\xa4 metrotoimiston johtajan osallisuutta p\xc3\xa4\xc3\xa4t\xc3\xb6ksiin ja rahank\xc3\xa4ytt\xc3\xb6\xc3\xb6n liittyviss\xc3\xa4 ep\xc3\xa4selvyyksiss\xc3\xa4. Oikeudenk\xc3\xa4yntisarjan lopputuloksena kaikki syytteet hyl\xc3\xa4ttiin. Metrotoimiston lahjusep\xc3\xa4ilyt johtivat erilliseen oikeusk\xc3\xa4sittelyyn, jossa  korkein oikeus totesi vuonna 1985 useiden henkil\xc3\xb6iden syyllistyneen lahjusten ottoon. Metrotoimiston johtajan virasta pid\xc3\xa4tetty Unto Valtanen tuomittiin tuomittiin 23. lokakuuta 1987 lahjusten ottamisesta vuoden ja yhdeks\xc3\xa4n kuukauden ehdottomaan vankeuteen h\xc3\xa4nen otettuaan Siemens AG:lt\xc3\xa4 lahjuksina 80 000 Saksan markkaa ja moottoriveneen. Muiden kohdalla syyt\xc3\xb6kset hyl\xc3\xa4ttiin vanhentuneina._NEWLINE_Valtanen kuoli helmikuussa 1989 ilmeisesti ruokamyrkytykseen ollessaan lomamatkalla Kanarian saarilla.'